Ilmoitus lopullisen tasoitustullin käyttöön ottamisesta Intiasta peräisin olevien ruostumattomasta teräksestä valmistettujen tankojen tuonnissa annetun neuvoston asetuksen (EY) N:o 2450/98 nopeutetun tarkastelun vireillepanosta

(2000/C 61/03)

Komissio on vastaanottanut nopeutettua tarkastelua koskevan pyynnön asetuksen (EY) N:o 2026/97(1) jäljempänä "perusasetus", 20 artiklan mukaisesti; pyyntö koskee asetuksella (EY) N:o 2450/98(2) käyttöön otetun lopullisen tasoitustullin alaisten, Intiasta peräisin olevien ruostumattomasta teräksestä valmistettujen tankojen tuontia.

1. Tarkastelua koskeva pyyntö

Pyynnön esitti Capico Trading Pvt Ltd. Asetuksen (EY) N:o 2450/98 mukaisesti yrityksen tuottamien ruostumattomasta teräksestä valmistettujen tankojen vientiin sovelletaan 25,5 prosentin suuruista lopullista tasoitustullia. Yrityksen osalta ei toteutettu yrityskohtaista tutkimusta kyseisten tasoitustullien käyttöönottoon johtaneen alkuperäisen tutkimuksen yhteydessä.

2. Tuote

Asianomainen tuote on ruostumattomasta teräksestä valmistetut tangot, jotka kuuluvat CN-koodeihin 72222011, 7222 20 21, 7222 20 31 ja 7222 20 81. Nämä koodit annetaan ainoastaan ohjellisina.

3. Tarkastelua koskevat perusteet

Pyynnön esittäjä on väittänyt, ettei se ole vienyt asianomaista tuotetta yhteisöön tasoitustoimenpiteiden määrittämisen perustana käytetyn tutkimusajanjakson (1. heinäkuuta 1996-30. kesäkuuta 1997) aikana. Pyynnön esittäjä on lisäksi väittänyt, että se on aloittanut tai aikonut aloittaa asianomaisen tuotteen viennin yhteisöön edellä mainitun tutkimusajanjakson päättymisen jälkeen ja että se ei ole etuyhteydessä yhteenkään muuhun tuotteen intialaiseen viejään.

Asianomaisille yhteisön tuottajille on ilmoitettu edellä mainitusta pyynnöstä, ja niille on annettu tilaisuus esittää huomautuksensa.

4. Nopeutetun tarkastelun vireillepano

Edellä esitetyn ja annetun näytön perusteella komissio esittää päätelmänään, että tämän viejän osalta ei toteutettu yrityskohtaista tutkimusta tasoitustullin käyttöönottoon johtaneen alkuperäisen tutkimuksen yhteydessä syystä, joka oli muu kuin yritysten kieltäytyminen toimimasta yhteistyössä komission kanssa.

Komission todettua neuvoa-antavaa komiteaa kuultuaan, että on olemassa riittävä näyttö tätä viejää koskevan nopeutetun tarkastelun vireillepanemiseksi, se panee vireille tutkimuksen perusasetuksen 20 artiklan mukaisesti.

5. Määräaika

Asianomaisten osapuolten on esitettävä kantansa kirjallisesti ja toimitettava asiaa tukeva näyttö 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. Asianomaiset osapuolet voivat myös pyytää komissiolta lupaa tulla kuulluiksi samassa määräajassa, jos ne voivat osoittaa, että kuulemiselle on olemassa erityisiä syitä.

Yhteydenotto-osoite on seuraava: Euroopan komissio

Kehitysyhteistyön PO

A. J. Stewart DM 5/77 Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

6. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä asetetussa määräajassa tai merkittävällä tavalla vaikeuttaa tutkimuksia, alustavat tai tai lopulliset päätelmät, jotka voivat olla myönteisiä tai kielteisiä, voidaan tehdä perusasetuksen 28 artiklan mukaisesti käytettävissä olevien tietojen perusteella.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

(1) EYVL L 288, 21.10.1997, s. 1.

(2) EYVL L 304, 14.11.1998, s. 1.